रंग-बिरंगी तितलियों के रंग मुझे हैरत से भर देते हैं और उनके परों पर धारियाँ और गोले जैसे ज्यामिति के सुंदर-सधे हुए डिज़ाइन। ऐसी कलात्मक सज्जा मेरे लिए खोज का विषय बन जाती है कि यह कौन चित्रकार है जो अपने कौशल से, प्रेम से, कोमलता से इनके परों को हल्के हाथ से थाम कर ; इनमें रंग और तमाम शेड भर देता है। कहाँ से लाता है वह इतने सारे मैटेलिक और पेस्टल रंग। मैंने तो चुनिंदा रंग ही देखे हैं अपने पास कैमलिन के डिब्बे में। रंगों में रंग मिला कर कुछ नए रंग और शेड भी तैयार करके देखे हैं जब रंगा करती थी फूल-पत्तियाँ आर्ट की क्लास में पर इतने सारे नैसर्गिक रंग और शेड नि:संदेह किसी की कुशल कारीगरी का अनूठा नमूना है।